সারা দেশ এখন ‘বাহুবলী’-জ্বরে আক্রান্ত। তাই ‘বাহুবলী’ ছবির মূল চরিত্রে যিনি অভিনয় করেছেন, সেই দক্ষিণী নায়ক প্রভাসকে নিয়ে কৌতূহলের শেষ নেই ভারতবাসীর। 
‘বাহুবলী’ প্রভাস, ছবির চরিত্রের জন্য কী ধরনের খাবার খেতেন, কতক্ষণ জিমে গিয়ে শরীরচর্চা করতেন— এতদিনে তা প্রায় মুখস্ত আবালবৃদ্ধবনিতার। তাঁর পছন্দের রং, পোশাক, গাড়ি, জায়গা, ইত্যাদি প্রভৃতি, সবই যেন ‘সাধারণ জ্ঞান’-এর পর্যায় পড়ে গিয়েছে। 
এত কিছু জানার পরেও, প্রভাস সম্পর্কে একটি প্রশ্ন উঠে এসেছে হঠাৎই। তা হল, ‘বাহুবলী’ ছবি চলাকালীন এবং তার পরে, কী এমন বস্তু রয়েছে যা প্রভাসের খুব ‘প্রাইজড পজেশন’ হয়ে গিয়েছে?
এক কথায় উত্তর দিতে গেলে, বালির ভলিবল কোর্ট। যা রয়েছে হায়দরাবাদে তাঁর বাড়ির পাশেই। 
‘বাহুবলী’-র চরিত্রের জন্য কেবলমাত্র জিমে গিয়ে কসরতই নয়, আরও নানা ধরনের কায়িক এক্সারসাইজ করতে হত প্রভাসকে। পাশাপাশি তিনি ‘বিচ ভলি’ও খেলা শুরু করেন। এবং ছবি শেষে এই খেলার প্রেমে পড়ে যান প্রভাস। যে কারণে, নিজের বাড়ির পাশেই বালি ছড়িয়ে তৈরি করেছেন ভলিবল কোর্ট। এবং সময় পেলেই বন্ধুদের সঙ্গে সেখানে লাফালাফি করতে দেখা যায় প্রভাসকে।